افغانستان: په مېدان وردګو کې د طالبانو په ځانمرګي بريد کې د ملي اردو اته سرتيري وژل شوي
په داسې وخت کې چې ویل کيږي په افغانستان کې د سولې دپاره بېن الافغاني خبرې به زر روانې شي، په افغان امنيتي ځواکونو د طالبانو بریدونه دوام لري.
کراچۍ — تازه بريد پرون د ګل/ دوشنبې په ورځ په مېدان وردګو کې شوی او د افغان ملي اردو په کاروان د طالبانو په ځانمرګي بريد کې د ملي اردو اته سرتيري وژل شوي او ننه نور ژوبل شوي دي. د افغانستان د دفاع وزارت د دغه بريد پخلی کړی دی. د طالبانو ویاند ذبيح الله مجاهد د مېدان وردګو په سيد اباد ولسوالۍ کې د بريد زمه واري منلې او په لسګونو د کمانډو سرتېرو د وژلو او ټپي کولو دعوه يې کړې ده. دا په داسې حال کې چې په افغانستان کې د امریکې سرپرست سفير (شارژدافير) راس وېلسن په افغان مشرانو غږ کړی چې د بنديوانو تبادله بشپړه کړي او د طالبانو سره د وروسته والي پرته د سولې خبرې پېل کړي. نوموړي د اتوار په ورځ په ټويټر و یلي، "مونږ د افغانستان په مشرانو غږ کوؤ چې نوی حکومت جوړ کړي، د روغې جوړې دپاره د سولې عالي شورا جوړه کړي، د بنديوانو تبادله بشپړه کړي، او بېن الافغاني خبرې پېل کړي". طالبان په افغان حکومت تور لګوي چې د بنديوانو د خلاصون پروسه وځنډوي او د دغه لارې د بېن الافغاني مذاکراتو د پېل کېدو مخه ونيسي. خو افغان حکومت بيا دغه تور په طالبانو لګوي چې د سولې د خبرو په لړ کې په شوې توافقنامه کې د خپلو ژمنو په پوره کولو کې پاتې راغلي، بندیوان افغان سرتيري يې خوشي نه کړه او د افغانانو وژنې يې ونه درولې. بل لور ته د پاکستان دپاره د افغانستان ځانګړي استازي محمد عمر داودزي ويلي، بېن الافغاني خبرې به په مياشتو کې نه، په اوونيو کې پېل شي. هغه ويلي د بېن الافغاني خبرو په وړاندې د طالبانو غټه غوښتنه د بنديوانو خوشي کول ؤ او دغه کار په وروستي پړاؤ کې دی. افغان حکومت وايي د طالبانو په پينځه زره بنديوانو کې يې د 4200 پورې خوشي کړي دي.